
На основу чл. 138. став 1. Устава Републике Србије
 и члана 37. Закона о Заштитнику грађана
 након спроведеног испитног поступка законитости и правилности рада Факултета за специјалну едукацију и рехабилитацију Универзитета у Београду, поступајући по притужби AA, Заштитник грађана сачињава
ИЗВЕШТАЈ о СЛУЧАЈУ са ПРЕПОРУКОМ
Заштитник грађана је примио притужбу AA, запосленог на Факултету за специјалну едукацију и рехабилитацију Универзитета у Београду .

Притужилац је навео да је у циљу окончања поступка избора у звање научног сарадника на Факултету Медицинских наука Универзитета у Крагујевцу, од Факултета за специјалну едукацију и рехабилитацију Универзитета у Београду 20. 9. 2022. године затражио да му се, сходно чл. 78. став 1. Закона о науци и истраживањима, достави образложено мишљење да ли је Наставно - научно веће Факултета за специјалну едукацију и рехабилитацију компетентно за научну област медицина. У притужби је истакнуто да и поред чињенице да је Факултету за специјалну едукацију и рехабилитацију упутио молбу да сазове седницу Наставно-научног већа и да на дневни ред стави разматрање питања компетентности Наставно-научног већа Факултета за научну област медицина, декан факултета до дана обраћања Заштитнику грађана то није учинио. 

Оцењујући наводе из притужбе и приложену документацију, Заштитник грађана је закључком дел. број 10267 покренуо испитни поступак оцене законитости и правилности рада Факултета за специјалну едукацију и рехабилитацију Универзитета у Београду. Актом дел. број 14668 од Факултета је затражено додатно изјашњење о релевантним чињеницама које се односе на наводе притужбе.
Изјашњавајући се о наводима из притужбе Факултет за специјалну едукацију и рехабилитацију најпре је изнео став да декан Факултета, притужиоцу АА  који је запослен на Факултету за специјалну едукацију и рехабилитацију са пуним радним временом, у звању асистента, тиме што није ставио на дневни ред седнице тачку коју је притужилац  захтевао, није ускратио право на рад нити на бављење истраживачким радом, будући да ова права у пуном обиму остварује управо на Факултету.

Факултет је такође изнео став да је притужилац у поступку аплицирања за стицање истраживачког звања на другој установи, грубо прекршила члан 12. Правилника о стицању истраживачких и научних звања
 који, како Факултет наводи, прописује да је као запослен на Факултету био обавезан да пре конкурисања за научно звање у другој научно-истраживачкој установи обезбеди изјашњење Наставно-научног већа Факултета на којем је запослен о компетентности за научну област у оквиру које се звање потражује. Имајући у виду да именовани пре аплицирања за звање није тражио од Факултета изјашњење, самим тим га није могао ни добити нити приложити уз осталу потребну документацију приликом конкурисања на другој установи. 

Позивајући се на одредбу Правилника која прописује да је Матични научни одбор дужан да одлучи о избору и реизбору кандидата у звање научни сарадник у року од 60 дана од пријема предлога Одлуке са документацијом”, а износећи сазнања да је Одлука усвојена 26.01.2022. године и прослеђена Матичном одбору, те да је 21.09.2022. године, скоро годину дана од почетка покретања поступка (27.10.2021. године), а шест месеци након рока у којем је морао бити завршен, АА подноси захтев Наставно-научном већу Факултета за специјалну едукацију и рехабилитацију за допуну документације, Факултет је истакао да је декан о захтеву обавестио Наставно-научно веће које се сагласило да ће се, због комплексности ситуације, о захтеву АА изјашњавати након што добије одговор Матичног одбора за медицинске науке Министарства просвете. Наиме, како се истиче, декан Факултета се Матичном одбору обратио тражећи информацију у којој се фази налази избор АА у научног сарадника. Такође се истиче да се никада у историји Факултета није догодило да запослени крше законске/подзаконске акте на овакав начин, и да уколико се утврди да је у питању незаконито поступање АА може да сноси последице у складу са законом. Факултет даље износи став да би се накнадним давањем Мишљења, које је представљало неопходан услов за потраживање истраживачког звања у другој установи, Факултет довео у опасност од незаконитог поступања, и тиме се придружио очигледном кршењу Правилника које је извршено од стране притужиоца, као и Медицинског факултета у Крагујевцу.

                                                                                  *** 
Члан 78.  Закона о науци и истраживањима
 који регулише поступак избора у научна, односно истраживачка звања прописује следеће: 
„Свако лице које сматра да испуњава услове прописане законом може поднети захтев научноистраживачкој организацији која има компетентно научно, односно наставно-научно веће за утврђивање предлога за стицање истраживачког или научног звања, а истраживачи запослени у институту или на факултету захтев подносе искључиво том институту или факултету. Изузетно, истраживач може поднети захтев и другом институту, односно факултету, ако институт, односно факултет где је истраживач запослен нема компетентно научно, односно наставно-научно веће за област кандидата, уз образложено мишљење научног, односно наставно-научног већа института или факултета где је истраживач запослен“.
Чланом 12. Правилника о стицању истраживачких и научних звања у одељку под називом Право подношења захтева за стицање истраживачких и научних звања прописано је следеће: „Свако лице које сматра да испуњава услове прописане законом може поднети захтев научноистраживачкој организацији која има компетентно научно, односно наставно-научно веће за утврђивање предлога за стицање истраживачког или научног звања, а истраживачи запослени у институту или на факултету захтев подносе искључиво том институту или факултету. Изузетно, истраживач може поднети захтев и другом институту, односно факултету, ако институт, односно факултет где је истраживач запослен нема компетентно научно, односно наставно-научно веће за област кандидата, уз образложено мишљење научног, односно наставно-научног већа института или факултета где је истраживач запослен“.
                                                                           ***

Одредбе члана 78. Закона о науци и истраживањима и члана 12. Правилника о стицању истраживачких и научних звања намећу обавезу кандидату да достави тражену документацију односно мишљење наставно-научног већа, како би његова документација била потпуна односно захтев за избор у звање био разматран, а установи где је истраживач запослен, обавезу да обезбеди мишљење Наставно-научног већа, које је један од услова да би се поступак избора у звање могао окончати односно како би документација кандидата била потпуна. 
Заштитник грађана не може прихватити тврдње Факултета изнете у изјашњењу које сте доставили Заштитнику грађана, да је притужилац грубо прекршио закон, односно да је Факултет Медицинских наука Универзитета у Крагујевцу прекршио Правилник. АА као кандидат који аплицира за научно звање, дужан је да достави уредну и потпуну документацију. Уколико исту не достави, установа која разматра захтев за избор у звање може тражити да кандидат документацију допуни, као што је то и затражио Факултет Медицинских наука у конкретном случају. Једина негативна последица коју странка/кандидат може да сноси у случају недостављања уредне документације у конкретном случају је негативан исход поступка избора у звање за подносиоца захтева, и то у случају да накнадно не достави тражену допуну документације, односно мишљење које сте ви дужни да јој доставите. Наиме, мишљење Факултета, односно паушална оцена да је притужилац грубо прекршио закон не могу бити разлог да високошколска установа, у чијој надлежности и делокругу рада свакако није оцена законитости поступања других високошколских установа ни појединаца, одбије да поступите по захтеву притужиоца и достави тражено мишљење. 
Такође остаје нејасно из ког разлога је декан Факултета од Матичног одбора за медицинске науке Министарства просвете тражио информацију о фази у којој се налази избор АА у звање научног сарадника јер она није од значаја за давање траженог мишљења. 
Обавеза Факултета је да поступи сходно члану 78. Закона и чл. 12. Правилника и AA достави тражено мишљење и омогући подносиоцу захтева да његов захтев буде разматран односно да поступак буде окончан.
                                                                            ***

Сагледавајући наведене законске одредбе и податке до којих се дошло током спроведеног испитног поступка контроле законитости и правилности рада Факултета за специјалну едукацију и рехабилитацију Универзитета у Београду, Заштитник грађана утврђује следеће:

Факултет за специјалну едукацију и рехабилитацију поступио је супротно позитивно-правним прописима јер ни након једанаест месеци од дана подношења захтева своm запосленоm није доставио мишљење Наставно-научног већа факултета, на који начин је онемогућио притужиoца да приликом аплицирања за избор у звање научног сарадника достави уредну документацију и повредио његово право да о његовом захтеву за избор у звање буде одлучено у складу са законом, односно да, уколико испуњава законом предвиђене услове  буде изабран у звање научног сарадника.
Имајући у виду да је утврдио пропусте у раду Факултета за специјалну едукацију и рехабилитацију Универзитета у Београду, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа и спречавања сличних пропуста у будућности  Заштитник грађана упућује следећу препоруку:

Потребно је да Факултет за специјалну едукацију и рехабилитацију Универзитета у Београду без одлагања поступи по захтеву АА и достави јој тражено мишљење Наставно-научног већа које је притужиоцу неопходно за аплицирање у звање научног сарадника.

Факултет за специјалну едукацију и рехабилитацију Универзитета у Београду ће обавестити Заштитника грађана, у што краћем року не дужем од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Уколико контролисани органи у задатом року не доставе Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.

                                                                                                ЗАМЕНИЦА ЗАШТИТНИКА ГРАЂАНА


       др Наташа Тањевић                                                                                 

